
Bagian 1

Bagian I.

Pemandangan: Dalem taman dari astana Wishratliwan. Di sapoeternja ada poehoen-poehoen besar. Djaoe di belakang ada kaliatan poentjak-poentjak tertoetoep saldjoe dari pagoenoengan Himalaja Di tengah-tengah ada satoe koepel jang dililit oleh deduonan dan kembang-kembang, di dalem mana ada satoe bangkoe dan medja kebon jang terbikin dari batang pepoehoenan. Di sapoeter itoe koepel ada penoeh dengen roepa-roepa boenga jang indah dan haroem seperti roos, sedep-malem, lilie, dan banjak laen-laen lagi jang sabagian toemboe ditanah dan sabagian lagi di atas pot-pot indah Di depan itoe koepel ada saboeah empangan di mana ada toemboe boenga trate dengen aer mantjoer di tengahnja.

Prins Siddhartha bersama Poetri Yashodhara, lagi doedoek berendeng di atas bangkoe dalem itoe koepel. Itoe Prins berdoedoek sambil tjondongken badan ka depan, satengah membongkok, dengen tangannja jang kanan menoengkat dagoe dengen sikoetnja ditaro atas iapoenja paha sendiri, matanja memandang ka bawah, pada boenga-boenga roos jang sedeng megar dalem bebrapa pot di samping itoe koepel. Tangannja jang kiri terletak di atas pangkoeannja Poetri jang pegang itoe sama kadoea tangannja, sedeng matanja mengawasi dengen penoeh perhatian dan roepa koeatir pada paras soeaminja jang tinggal bengong dengen tida bergerak

Sari, itoe kepala dajang, ada berdiri di samping kiri, di depan itoe koepel, lagi asik mandorin bebrapa dajang-dajang jang dateng dengen mererot satoe per satoe membawa piring dan baki, tjawan dan gendi, jang berisi boeah-boeah dan minoeman, dan sambil berloetoet marika sadjikan di atas medja, di depan Prins dan Poetri. Saban abis taro itoe hidangan masing-masing djongkok menjembah, komoedian kaloear lagi sambil bertindak moendoer, dan laloe doedoek bersila di samping itoe koepel. Tapi datengnja ini dajang-dajang oleh Prins tida diperhatiken sama sekalih. la seperti tida liat dan tida taoe satoe apa, hanja bengong mengawasi itoe pot sama boenga roos dengen roepa memikir keras.

Yashodhara (pegang poendaknja Prins) : — Toeankoe, toeankoe!

Siddhartha (terkedjoet, dan berpaling) : — Ada apakah, djiwakoe? Yashodhara : — Itoe hidangan soedah sedia, dan dajang-dajang soedah berhadlir. Apakah toeankoe tida ada pikiran aken bersantap sedikit? apakah tida baek djikaloe itoe dajang-dajang menari dan menjanji seperti biasa?

Siddhartha (goleng-golengken kepala) : — Oh, tida, tida! Dadakoe terlaloe penoeh, kakanda tida ada nafsoe aken dahar apa-apa. Hatikoe merasa tertindes, hingga tida poenja kainginan aken mendenger muziek dan njanjian.

Yashodhara (terkedjoet dan kisoetken djidat, laloe berdiri, komoedian berloeioet di hadepan Prins) : — Beriboe ma'af, djoengdjoengankoe, djikaloe lantaran ka'alpa'an dan kabodoannja, hambamoe ini dengen tida disengadja soedah mendjadi sebab dari timboelnja itoe kadoeka'an dalem kalboemoe . . . . .

Siddhartha (terkedjoet dan roepanja bingoeng) — Oh, tida, tida ! (angkat kasih bangoen pada Poetri) — Itoe soeal jang menindes dada dan pikirankoe, boekan sekalih disebabken oleh perboeatan adinda, oh penawar dari kahidoepankoe Djoega boekan dari perboeatannja salah satoe orang dalem Ini astana, dalem ini negri atawa dalem ini doenia. la soedah dateng mendesek, dengen tida tertahan lagi, sadari akoe saksikan itoe tiga matjem pemandangan. (Bertoendoek dan menarik napas pandjang bebrapa kalih).

Yashodhara (pegangin kadoea tangannja Prins): — Djikaloe toeankoe pandang pada hambanja ini sabagi penawar dari kahidoepan, mengapatah itoe resia dari toeankoe poenja kadoeka'an tida dibertaoeken, soepaja si penawar bisa berdaja aken menjemboehken ?

Siddhartha : — Djikàloe sakean lama kakanda tida maoe petjahken, itoelah lantaran tida soeka meliat katjantikan adinda jang moelia dan bergoemilang seperti boelan poernama, dibikin goerem oleh itoe mega dari kadoeka'an jang sekarang melipoeti kalboekoe. Itoe soeal jang kakanda pikirken ada begitoe soeker, roewet, samar dan gaib, hingga tida goenanja aken saorang istri menjiksa ingetannja sendiri dengen toeroet perhatiken itoe.

Yashodhara : — Toeankoe ! pertjajalah, djoestroe lantaran tida diberi taoe soeal apa jang telah merampas kasenangan hati toeankoe, maka adinda bersama sa'antero isi astana djadi berada dalem kakoeatiran dan kabingoengan ; kita-orang aken alamken kadoeka'an jang djaoe lebih heibat dari-pada djikaloe kakanda toetoerken itoe soeal jang, biarpoen bagimana soeker dan roewet, adinda nanti tjoba aken fahamken.

Siddhartha (bengong memikir) : — Kakanda nanti tjoba petjahken ini resia dengen satjara jang paling saderhana soepaja bisa dimengarti oleh dewi-koe jang moelia. Itoe soeal, jang dalem ini bebrapa hari menindes keras pada hati dan soemangetkoe, ada tertampak di dalem itoe koempoelan boenga. (Menoendjoek dengen djarinja ka djoeroesan pot-pot dari boenga roos jang tadi ia awasin).

Yashodhara (terkedjoet) : — Ada apakah salahnja ini boenga? (menghamperi itoe pot-pot dan mengawasi dengen terliti pada itoe boenga-boenga roos). Adinda tida dapetken apa-apa disini jang bisa menimboelken kadoeka'an. Liat lah, ini boenga-boenga samoea ada begitoe indah, seger dan haroem! (Petik satoe tangke, teroes ditjioem). Liatlah, kakanda, bagimana sedep dan semarboek kaharoemannja ; bagimana indah, seger dan montok lembar-lembarannja, dan bagimana menarik warnanja jang merah dadoe!

Siddhartha (tersenjoem tawar, madjoe bertindak sampe deket sekalih dengen itoe pot, laloe djoempoet dari dasarnja bebrapa lembaran dari boenga jang rontok) : — Apakah dewikoe soedah perhatiken djoega ini? (sodorin itoe lembaran).

Yashodhara (samboet dan pegang itoe lembar-lembaran) : — Oh, ini ada lembaran dari boenga-boenga jang soedah rontok.

Siddhartha (petik satoe boenga jang soedah lajoe dan tjoemah katinggalan sedikit sadja lembarannja): — Dan ini djoega.

Yashodhara : — Ja, ini boenga toea jang soedah lajoe dan ilang kaharoemannja.

Siddhartha : — Apakah dewikoe bisa bajangin bagimana matjemnja pada doea atawa tiga hari jang laloe?

Yashodhara : — Tentoe sadja, toeankoe. Pada doea atawa tiga hari jang laloe, ia ada seger, haroem dan indah.

Siddhartha (mengoendjoek pada itoe tangke jang Poetri baroesan petik dan masih pegangin): — Dan ini boenga-boenga jang begitoe indah, seger dan haroem — bagimanatah nanti matjemnja kapan berselang doea tiga hari?

Yashodhara (dengen roepa heran): — Tentoe sadja aken djadi lajoe, rontok dan kering, toeankoe.

Siddhartha : — Apatah aken djadi dengen kaindahan dan kaharoemannja?

Yashodhara (mengawasi pada Prins, dengen roepa koeatir):— Tentoe sadja..... moesna, toeankoe.

Siddhartha : — Ka manatah perginja iapoenja lembar-lembaran?

Yashodhara : — Djoega moesna — linjap mendjadi tanah.

Siddhartha : — Apatah sebab moesti djadi begitoe?

Yashodhara (dengen roepa bingoeng): — Sebab soedah moestinja, toeankoe, ini samoea boenga-boenga tida bisa tinggal indah, seger dan haroem selamanja, sifatnja tida bisa kekel....

Siddhartha : — Ah, ja, djiwakoe, itoe betoel sekalih! Tapi apakah adinda tida insjaf jang itoe matjem wet dari kafana‘an, ada berlakoe boekan tjoemah pada ini boenga-boenga sadja, hanja pada samoea machloek, teritoeng djoega manoesia?

Yashodhara : — Itoe betoel, toeankoe.

Siddhartha : — Apakah bidadarikoe tida perna pikir, bagimana heibat itoe nasif jang menantiken pada kita-orang samoea?

Yashodhara : — Tida, toeankoe.

Siddhartha (kisoetken djidat): — Mengapatah tida? Ini soeal ada tjoekoep penting dan berharga boeat dipikir dan didjengkelin.

Yashodhara : — Kerna adinda merasa tjoekoep beroentoeng dengen hidoep beserta toeankoe.

Siddhartha : — Ja, begitoelah ada tabeatnja manoesia ; kaloe sadja sekarang merasa poeas, lantes tida maoe pikir boeat hari nanti. Tapi, adinda, sekarang kakanda minta aken tjoba pikirin, bagimana besar itoe kasangsara'an dan kadoeka'an jang ditanggoeng oleh manoesia, bagimana banjak itoe aer mata kasedihan jang telah dikoetjoerken, lantaran tida kekelnja ini kahidoepan. Kapan adindakoe soedah perhatikan ini soeal sadalem-dalemnja, kanda rasa adindakoe tida aken bisa hidoep dengen begitoe goembirah lagi di dalem ini doenia. Marilah sini. (Pimpin tangannja poetri, dianter masoek ka dalem itoe koepel, laloe disoeroe doedoek di itoe bangkoe). Doedoeklah disini aken mengeningken tjipta, pikirin itoe soeal jang kakanda oendjoek tadi, dan sekarang biarlah kakanda berlaloe, aken doedoek di bawahnja itoe poehoen tjempaka di ampirnja itoe soengei, boeat tjoba petjahken ini soeal jang roewet. Sabentar kakanda nanti dateng kombali boeat tengok pada adindakoe disini, dan di itoe koetika kakanda harep bisa denger bagimana Bimba Dewi poenja pikiran dan pendapetan. (Mendjoerah dan lantes berlaloe sendiran). Yashodhara mengawasi soeaminja pergi komoedian berbangkit dari itoe bangkoe, bertindak ka loear dari itoe koepel, laloe menggapein pada Sari, jang lantes menghamperi, menjembah dan berdiri di sampingnja.

Yashodhara : Sari, kaoe liat sekarang, bagimana aneh sikepnja Poetra-makota.

Sari (menjembah) : — Bener sekalih, toeankoe.

Yashodhara : — Pemandangan atas bebrapa boenga roos jang soedah lajoe dan rontok, soedah tjoekoep aken bikin hatinja mendjadi moeroeng dan sedih, hingga tida ada nafsoe aken bersantap, dan tida inginken poela pada kasenangan doenia.

Sari (menjembah) : — Riboe ma'af, toeankoe poetri, patik trima ini kasalahan samoea.

Yashodhara (terkedjoet): — Boeat ini kadjadian kaoe sama sekalih tida bersalah, Sari.

Sari (menjembah) : — Djoengdjoengan Poetramakota tida aken dapet itoe pikiran sedih dan moeroeng djikaloe kiranja ini dajang-dajang, jang ada di bawah patik poenja prentah, soedah tida berlakoe begitoe alpa hingga loepa singkirken itoe boenga-boenga jang lajoe dan rontok. Toeankoe soedah taoe jang Sri Baginda Radja djoengdjoengan kita, sadari Poetra-makota mendiamin ini astana, soedah memberi titah aken satiap pagi sekalian dajang moesti lekas singkirken segala daon jang rontok, kembang jang lajoe, binatang piara'an jang sakit atawa mati — dengen pendek, segala apa jang bertentangan sama kaindahan, kahidoepan dan kasoeboeran. Sri Baginda ada menaro koeatir sekalih nanti kadjadian apa jang satoe pandita telah ramalken, bahoea Poetra-makota bakal toentoet kahidoepan sabagi pandita jang terbesar dalem doenia. Itoelah sebabnja maka Poetra-makota ditempatken dalem ini Wishramwan, samatjem sorga jang kapandean manoesia bisa tjiptaken, soepaja bisa dapet tjoekoep kasenangan dan penghiboeran, hingga tida ada pikiran boeat djadi pandita. Tetapi Sri Baginda djoengdjoengan kita maoe mendjaga djoega, soepaja di mata poetranja tida ada tertampak satoe apa jang membikin ia inget pada kafana'annja doenia. Dan sekarang toeankoe saksiken, bagimana ka'alpa'annja itoe dajang-dajang, aken singkirken itoe boenga-boenga jang lajoe dan rontok, telah merampas kasenangannja poetra makota.

Yashodhara : — Kaloe begitoe, Sari, hendaklah sekarang djoega kaoe beriken titah, boeat lantes bersihken antero taman dari segala boenga jang lajoe dan rontok, dedaonan jang tersebar, roempoet jang kering, dan laen-laen lagi.

Sari (menjembah) : — Patik djoengdjoeng titah toeankoe. (Pada itoe dajang-dajang). Mari sini, hei anak-anak males! Kaoe orang samoea aken dioesir dari astana ini dan dihoekoem rangket djikaloe Sri Baginda djoengdjoengan kita mendapet taoe kaoe-orang poenja ka'alpa'an dan kateledoran. Kaoe-orang soedah bikin terlinjap kasenangannja Poetra-makota lantaran loepa singkirken itoe boenga-boenga jang rontok dan lajoe! Panggil samoea kawan kawanmoe dan toekang-toekang kebon boeat laloeken samoea boenga jang soedah linjap kaindahannja, daon-daon jang djatoh, dan potong itoe roempoet-roempoet jang kering — singkirken segala apa jang djelek dalem pemandangan, di ini sa'at djoega, mengarti?

Itoe dajang-dajang sabagian masoek ka dalem, kamoedian kaloear kombali dengen bawa sesapoe, aken sapoein itoe dedaonan, dan jang sabagian lagi menghamperi boenga-boenga, jang mana lajoe dipotes, jang rontok didjoempoet, dikasih masoek ha dalem satoe krandjang, sedeng SARI ripoeh djalan terpoeter-poeter aken preksa pakerdja'an, sambil menjomel dan menggroetoe. Yashodhara (sasoedah berdiri mengawasi itoe orang-orang bekerdja) : — Sari, marih sini ; kaoe djangan berlakoe terlaloe keras pada itoe dajang-dajang, sebab poetra-makota poenja sikep moeroeng, toeroet pendapetankoe, boekan meloeloe dari lantaran meliat itoe kembang-kembang jang lajoe dan rontok. Kalakoeannja banjak berobah, dan sering doedoek termenoeng-menoeng memikir, pada sasoedahnja bikin perdjalanan tiga kalih ka loear astana bersama-sama Tjanna boeat saksikan pemandangan di dalem negri.

Sari : — Apakah toeankoe tida tjoba tanja sebabnja?

Yashodhara :'— Beberapa kalih akoe telah menanja, tapi Poetra-makota tida maoe terangken, itoe rêsia ia lebih soeka simpen sendiri.

Sari : — Brangkalih ia merasa berat aken terangken pada toeankoe, lantaran hatinja terganggoe oleh saroepa penjakit jang sering menghinggapi pada orang-orang moeda.

Yashodhara : — Apakah jang kaoe maksoedkèn, Sari?

Sari (menjembah):— Riboe ma'af, toeankoe jang moeliawan ! Patik soedah berlakoe lantjang . . . . . dalem doega'an . . . . .

Yashodhara : — Doega'an bagimana, Sari?

Sari (menjembah) : — Terlebih doeloe patik moehoen ma'af diperbanjak. . . .

Yashodhara (dengen roepa tida sabaran): — Ja', tida apa, bilang sadja, akoe ingin taoe kaloe-kaloe doega'anmoe ada bener.

Sari (menjembah dan bongkokin diri): — Poetra-makota djarang sekalih kaloear dari astana dan tida perna bertemoe orang salaennja jang berdiam disini. Siapa taoe, toeankoe, pada koetika ada dalem perdjalanan, hatinja merasa ketarik pada paras tjantik . . . . ma'af, toeankoe, patik berlakoe lantjang ! . . . . . maski di ini negri tida ada jang melebihi katjantikannja dari-pada toeänkoe (menjembah), tetapi maäloemlah watek dan tabeatnja saorang lelaki moeda! . . . . Patik liat poetra-makota termenang-menoeng seperti saorang jang lagi di dalem rindoe, toeankoe! Doeloe patik poenja soeami, jang sekarang soedah meninggal, maski oesianja djaoe lebih toea dari Poetra-makota, soedah rindoein saorang gadis tjantik jang membikin ia termenang-menoeng. Sikepnja tida berbeda seperti Poetra makota sekarang ini. Ia tida maoe dahar dan tida bisa tidoer; kapan patik tanja kenapa bagitoe, ia tida maoe djawab ; ia merasa maloe terangken resia hatinja. Liwat beberapa minggoe komoedian baroelah patik dapet taoe itoe resia dari saorang kawannja. Komoedian patik koendjoengin itoe gadis, lamar padanja boeat patik poenja soeami, laloe diadjak tinggal bersama-sama ; dan, toeankoe, adjaib sekalih! . . . . soeami patik lantes berobah djadi goembirah, sikepnja jang moeroeng sigrah linjap sama sekalih!

Yashodhara (menggigit bibir):— Akoe tida bergoesar boeat sangka'anmoe itoe, Sari, sebab berdasar atas pengalamanmoe sendiri. Tetapi akoe taoe pasti, itoe soeal jang menindes hati dan pikirannja Poetra-makota, ada djaoe lebih penting dan soelit, dari-pada katjantikannja saorang prampoean.

Sari (menjembah): — Patik terlaloe girang kaloe mendapet taoe itoe dooga'an ada kliroe, toeankoe. Tetapi djikaloe poetra makota tida maoe petjahken dengen djelas pada toeankoe, mengapatah toeankoe tida tjoba mengoesoet dari laen djoeroesan?

Yashodhara : — Djoeroesan jang mana. Sari?

Sari : — Oepamanja, toeankoe menanja katerangan pada Tjanna.

Yashodhara (berkesiap): — Oh ja! Akoe tida inget sama sekalih. Itoe koetsier Tjanna memang ia jang anter kakandakoe bikin itoe perdjaianan. Ia taoe segala apa jang telah kadjadian. Tjobalah, Sari, soeroe satoe dajang panggil padanja, aken mengadep disini sekarang djoega.

Sari menjembah, laloe menghamperi satoe dajang jang lagi asik membersihken poehoen kembang.

Sari : — Pergilah kaoe tjari pada Tjanna, dan kasih taoe jang Toean Poetri minta ia dateng mengadep sekarang djoega.

Itoe dajang menjembah dan lantes berlaloe.

Sari (pada Yashodhara): — Patik rasa Tjanna ada orang satoe-satoenja jang bisa taoe resia hatinja Poetra-makota.

Yashodhara : — Itoe belon tentoe, Sari, sebab djikaloe padakoe sendiri ia tida maoe bitjara teroes-terang, akoe rasa pada Tjanna poen begitoe djoega. Tapi baroesan kaliatan ia moelai hendak petjahken sedikit ; ia moelai bitjara dengen goenaken pelambang tentang boenga roos jang lajoe dan rontok, jang dibandingken dengan penghidoepan manoesia jang tida kekel.

Sari : —Toeankoe, patik ada denger djoega sedikit oetjapannja poetra makota jang patik rasa ada aneh sekalih ; ia roepanja pikirin dan koeatirin sanget pada kamatian, jang membikin manoesia tertjerei dari kasenangan doenia. Ja, patik tida heran djikaloe poetra makota begitoe tjinta pada penghidoepan doenia, sebab djarang ada manoesia menampak nasif begitoe baek, begitoe beroentoeng, segala apa jang di-inginken lantes sedia, dengen didampingin oleh satoe istri jang begitoe tjantik, tida ada kadoeanja dalem doenia, serta mempoenjai ajah jang begitoe menjinta, hamba-hamba jang setia, dan baroe sadja beroleh saorang poetra jang begitoe manis. Ja, memang pantes djikaloe orang Koeatirin pada itoe hari jang ia moesti berpisah dari satoe kaberoentoengan besar jang tida ada kadoeanja.

Yashodhara: — Dan poetra makota baroesan minta akoe doedoek diam disini aken pikirken itoe soeal jang begitoe roewet. Akoe tida taoe ka mana pikirankoe moesti ditoedjoeken, Sari! Kaloe sabentar ia dateng disini, dan ingin denger bagimana pendapetankoe, akoe tida taoe bagimana moesti mendjawab.

Sari (tersenjoem): — Ah, itoe tida soesah, toeankoe. Bilang sadja; kamatian soedah moestinja, tida perloe dipikirin, sebab ada djadi bagiannja samoea machloek jang hidoep, dari mana tida saorang poen bisa terloepoet. Kapan soedah mati kita-orang toch aken terlahir kembali, dan berkoempoel poelah sama segala apa jang kita tjinta ; kaloe kita bikin karma jang baek dalem penghidoepan sekarang, dalem laen penghidoepan kita nanti alamken poela kasenangan dan kaberoentoengan. Mengapatah moesti disedihken ?

Yashodhara (tepok poendaknja Sari): — Oh, oh, itoe betoel, Sari! Banjak trima kasih boeat kaoe poenja pengoendjoekan. Baeklah, akoe nanti beriken itoe djawaban. Akoe harep dengen ini katerangan, akoe bisa bikin pikirannja mendjadi sedar atas sia-sianja itoe pertjoba'an boeat petjahken soeal begitoe roewet. Tida bergoena aken ia tjapeken hati boeat sedihin nasif jang tida bisa disingkirken oleh manoesia. Tapi toch akoe masih ingin taoe apa katerangannja Tjanna.

Sari (mengoendjoek ka samping): — Disana Tjanna lagi mendatengin, toeankoe.

Tjanna dateng disamboet oleh Sari, kadoeanja saling memberi hormat dengen menjembah dan bóngkokin badan. Sari: — Kakanda Tjanna, Toean Poetri minta kaoe dateng disini, kerna: ada sedikit apa-apa jang hendak ditanja. Silahkenlah mengadep, (Masoek ka dalem itoe koepel dengen diikoeti oleh Tjanna, sambil bongkokin badan dan koetika berhadepan dengen Yashodhara laloe djongkok menjembah.

Tjanna (menjembah): — Patik hatoerken hormat ka hadlirat doeli toeankoe.

Yashodhara: — Tjanna, akoe minta kaoe dateng disini kerna ada sedikit apa-apa jang hendak ditanja.

Tjanna (menjembah): — Patik bersedia, toeankoe.

Yashodhara: — Kerna taoe kaoe ada satoe dari kita poenja hamba-hamba jang paling setia, maka akoe rasa boeat itoe pertanja'an akoe boleh harep nanti mendapet kaoe poenja pendjawaban dan penoetoeran jang sabener-benernja.

Tjanna: — Aken hal itoe toeankoe boleh mengandel. (Menjembah).

Yashodhara: — Tetapi, Tjanna, kerna itoe soeal jang akoe ingin dapet taoe ada berhoeboeng dengen kaberoentoengannja djoengdjoengan kita, Poetra-makota, maka hendaklah di hadepan akoe tida ada satoe resia jang kaoe semboeniken.

Tjanna: — Hamba belon perna semboeniken resia apa-apa di hadepan doeli toeankoe Poetra dan Poetri Makota. Bilanglah, soeal apa jang toeankoe ingin taoe (Menjembah).

Yashodhara: — Baroe ini kaoe soedah anter akoe poenja kakanda, pergi djalan-djalan di dalem negri; pertama kalih dengen naek kreta kabesaran, dan kadoea kalih dengen menjamar sabagi soedagar. Saban kalih balik dari itoe perdjalanan, akoe dapetken kakandakoe poelang dengen sikep moeroeng, seperti ada apa-apa jang dipikirken. Tetapi koetika akoe menanja, ia tida maoe terangken soeal apa jang mengganggoe kasenangannja, hanja membilang sadja, itoe hal ada terlaloe besar, penting dan soeker aken di pikir oleh saorang prampoean. Tambah hari kakandakoe semingkin lesoe, sering doedoek bengong sendirian, hingga tida senang tidoer, loepa dahar, dan selaloe djaoeken diri dari segala kaplesiran. Maka itoe akoe sekarang kapingin taoe, koetika pergi djalan pasiar, ada terdjadi apatah jang menarik perhatiannja Poetra makota ? Soeal apakah jang mendjadi sebab dari timboelnja itoe kamoeroengan ? Tjobalah bilang, Tjanna jang baek !

Tjanna (menjembah) : — Toeankoe poetri, ini samoea patik soedah mengarti. Patik poeji telah meliat terdjadinja itoe perobahan dalem sikepnja doeli Poetra-makota. Patik sendiri bener-bener merasaken terlampau heran dan tida habis mengarti, bagimana Poetra-makota bisa tergontjang hati, dan linjap kasenangan dan katentremannja, tjoemah lantaran dapet saksiken beberapa matjem pemandangan jang soedah loemrah tertampak di mana-mana dalem ini negri dan disagenep doenia.

Yashodhara (tjondongken badan) ; —Tetapi pemandangan apalah itoe, Tjanna?

Tjanna : — Biarlah doeli toeankoe Poetri soeka menaro kasabaran aken dengerin patik bertoetoer dari bermoelah. Pertama kalih patik menganter Poetra-makota bertamasja ka segenep kota dengen naek saboeah kreta karadja'an jang diriasken indah, dengen rahajat berdiri di tepi djalanan saling berdjoebelan aken oendjoek hormatnja. Poetra-makota kaliatan merasa girang sekalih meliat ini penjamboetan jang menoendjoekken katjinta'annja rahajat jang sanget bergoembirah bisa memandang wadjahnja marika poenja bakal djoengdjoengan. Tetapi dengen sakoenjoeng-koenjoeng dari tepi djalanan ada melintas saorang pengemis toea jang soedah boeta serta bongkok. Hamba brentiken itoe kreta soepaja itoe orang toea tida terlindes, dan Poetra-makota mengawasi padanja dengen penoeh perhatian, dan tanja machloek apa adanja itoe. Koetika patik memberi katerangan jang itoe ada manoesia, ia kaliatan merasa sanget heran, apa sebabnja begitoe berbeda dengen laen-laen manoesia jang biasa tertampak satiap hari. Ja, toeankoe Poetri, lantaran selaloe berdiam lama dalem astana dan hidoep di antara orang-orang moeda dan tjantik, Poetra-makota mendjadi tida ketaoei bahoea pada manoesia selaloe ada terdjadi perobahan jang membikin badannja bongkok, koelitnja penoeh kisoet, ramboetnja poetih, giginja ompong dan matanja lamoer atawa boeta. Koetika patik memberi katerangan bahoea sasoeatoe manoesia, kapan hidoep sampe tjoekoep toea, aken djadi begitoe, kaliatan Poetra-makota berpikir keras, dan lantes sadja memberi titah aken balik ka astana.

Yashodhara (mengelah napas): — Oh, sekarang akoe mengarti, kenapa tadi ia begitoe ketarik koetika memandang boenga-boenga jang lajoe.

Tjanna : — Ja, demikianlah ka'ada'annja, toean koe. Tetapi patik pikir, itoe rasa terharoe soedah timboel dari lantaran Poetra-makota tida biasa hadepken segala perobahan dan gontjangan doenia, maka patik mengandjoerin aken ia kaloear djalan-djalan lagi dengen menjamar, soepaja bisa meliat penghidoepan rahajat dan perdjalanannja manoesia dari deket, tentang mana Sri Baginda Radja poen telah menjataken moefakatnja. Begitoelah dengan berpakean lakoe soedagar, Poetra-makota bersama patik telah pergi mengider ka dalem kampoeng dan desa-desa, dan achirnja kita bertemoe saorang sakit jang terletak sambil merintih-rintih di tepi djalan raja Poetra-makota merandek mengawasi dan menanja pada patik, kenapa itoe orang kaliatan begitoe soesah. Koetika patik menerangken bahoea itoe orang sedeng dilanggar penjakit sampar jang heibat, dan tida haroes orang mendeketi aken menoeloengi sebab bisa ketoelaran,Poetra-makota lantes menanja poela, apakah segala orang bisa dapat ini penjakit? Koetika patik tetepken jang sasoeatoe manoesia dalem sembarang sa'at bisa diserang oleh penjakit jang banjak matjemnja, ada jang berat dan ringan, tapi achirnja samoea moesti mati, lantes Poetra-makota kaliatan djadi terkedjoet, dan menanja ; „Mati? -apakah artinja mati?" Soepaja bisa mengarti dengen djelas artinja itoe perkata'an, patik silahken berdjalan lebih djaoe sampe ka pinggir soengei dimana ada tempat pembakaran majit, dan disitoe bisa kaliatan rombongan orang jang pikoel majit jang hendak dibakar. . . .

Yashodhara : — Ah, Tjanna, bagimana kaoe bisa berlakoe sampe begitoe djaoe !

Tjanna : (menjembah) : — Ma'af, toeankoe Poetri ! Patik poenja pikiran ada lebih baek djikaloe Poetra-makota dapet liat dan taoe samoea djalannja ini penghidoepan. Kapan nanti soedah berdoedoek di atas tachta aken memerentah dalem ini karadja'an, sabagi satoe radja dan ksatrija ia poen haroes melindoengin rahajat dari ganggoean pendjahat dan penjerangan moesoeh, hingga satoe koetika haroes goenaken pedangnja aken membasmi banjak djiwa manoesia. Apa aken djadi dengen ini negri djikaloe mempoenjai radja jang tida mengenal apa artinja kamatian ! Yashodhara (mengelak napas): — Ja, kaoe ada betoel, Tjanna! Landjoetkenlah penoetoeranmoe.

Tjanna (menjembah) : — Sasoedah Poetra- makota mengawasi sakoetika lamanja itoe majit jang hendak dibakar, achirnja ia menanja, „apakah ini achirnja penghidoepan dari samoea manoesia ?" Koetika patik tetepken, dengen mentrangken di seloeroeh doenia samoea satoe roepa, segala machloek jang hidoep moesti mati, dan tida satoe poen jang aken terlolos, Poetra-makota berdiri bengong, teroes bertjoetjoeran aer mata, dan komoedian ia berkata, „ach, Tjanna, marilah kita poelang ! sekarang soedah sampe ! matakoe soedah meliat tjoekoep!" Dan sadari itoe koetika, toeankoe, ia tida menjataken ingin pergi ka loear lagi, dan sikepnja lantes berobah.

Yashodhara : — Apakah Sri Baginda Radja soedah taoe ini ka'ada'an ?

Tjanna : — Hamba soedah toetoerken samoea, toeankoe.

Yashodhara: — Dan bagimanatah pendapetannja ?

Tjanna : — Sri Baginda kaliatan merasa koeatir, tapi hamba hiboerken dengen membilang, jang Poetra-makota poenja hati djadi lekas tergontjang lantaran sakean lama hidoep teräsing dari pergaoelan oemoem. Kapan soedah biasa hadepken segala kadjadian di doenia, patik kira itoe perasa'an jang gampang terharoe nanti linjap, dan Poetra-makota aken mendjadi satoe kepala pamerentah jang gagah dan keras hati.

Yashodhara : — Apakah kaoe kira begitoe, Tjanna? Akoe koeatir . . . . akoe ada dapet firasat, kamoeroengannja kakandakoe nanti membawa kasoedahan jang ada di loear doega'an.

Satoe Dajang dateng mengadep dan  menjembah di hadepan Yashodhara.

Dayang : — Toeankoe, poetra Rahula soedah sedar dan sampe temponja aken minoem soesoe.

Yashodhara (berbangkit): — Baeklah, akoe aken dateng dengen sigrah. (Pada Tjanna). Banjak trima kasih, Tjanna, boeat kaoe poenja katerangan. (Berlaloe.)

Tjanna (bitjara sendirian): — Helaas! ini Wishramwan, astana dari katjinta'an dan kaberoentoengan, sekarang tertoetoep oleh tjadir dari kamoeroengan dan kakoeatiran. Sikep jang penoeh kadoeka'an dari Poetra-makota sekarang soedah menoelar djoega pada Toean Poetri, jang biasanja bergirang dan bergoembirah. Aneh soenggoe djalannja penghidoepan ! Manoesia selamanja tida bisa merasa poeas dan tjoekoep. Bagimana bisa djadi, dengen mempoenjai astana begini indah, didampingin oleh istri begitoe tjantik hingga tida ada bandingannja di seloeroeh Kapilawastoe, dengen dajang-dajang jang eilok dan pande menari, Poetra-makota masih bisa terlipoet oleh kasedihan dan kabingoengan, tjoemah lantaran meliat saorang toea, saorang sakit dan saorang mati ! Bagimana ia bisa siksa hati dan pikirannja tjoemah lantaran saksiken pemandangan jang biasa tertampak satiap hari di mana-mana ! Oh, soenggoe aneh !

Prins Siddhartha datang menghampiri dari belakang dengen tida diketaoei oleh Tjanna, laloe berdiri mendengeri iapoenja pembitjara'an sendirian.

Tjanna (landjoetken omongannja) : — Tida, tida bisa diantepin Poetra-makota tinggal moeroeng begitoe. Akoe moesti tjoba berdaja aken bikin kasedihannja berachir ! Akoe nanti tjoba boedjoek soepaja ia maoe pergi ka loear djalan-djalan lagi, boekan sadja dalem ini negri, tapi negri-negri jang djaoe, soepaja ia djadi mengenal djalannja ini kahidoepan dan djadi biasa boeat saksiken kasangsara'an manoesia. Kapan nanti ia soedah naek ka atas tachta dan, memerentah atas banjak manoesia, ia aken mendjadi satoe radja jang paling bidjak, jang paling moerah dan berkasihan, jang nanti bisa menoeloeng pada banjak manoesia. . . .

Siddhartha (menghampiri dan tepok poendaknja Tjanna): — Akoe moefakat ! itoe betoel !

Tjanna (terprandjat, laloe djongkok dan menjembah) : — Riboe ma'af, toeankoe! . . . . .

Siddhartha — Akoe setoedjoe sekalih dengen pikiranmoe boeat pergi mengoembara ka negri-negri jang djaoe, Tjanna! Aken hal itoe akoe soedah ambil poetoesan tetep, tida perloe kaoe memboedjoek dan mengandjoerin lagi. Toedjoeankoe ada djaoe lebih tinggi daripada memerentah karadja'an, tapi maksoedkoe jang satoe-satoenja adalah boeat menoeloeng manoesia soepaja terbebas dari kasangsara'an dan kasedihan!

Tjanna (dengen roepa girang) : — Oh, djikaloe toeankoe merasa setoedjoe, baeklah besok pagi patik mengadep pada Sri Baginda aken memberi taoe. . . . .

Siddhartha : — Tida perloe, Tjanna. Ini kalih akoe maoe bikin perdjalanan dengen diam-diam, tida boleh ada satoe orang jang taoe.

Tjanna (dengen roepa heran) : — Bagimana bisa, toeankoe. . . . . itoe soldadoe jang mendjaga di moeka tembok astana. . . .

Siddhartha : — laorang tida taoe djikaloe kita brangkat ka loear di waktoe malem, salagi marika samoea tidoer poeles.

Tjanna (terkedjoet) : — Di waktoe malem ?

Siddhartha : — Ja, dan di ini malem, sabentar djam doeabelas tengah malem. Kaoe moesti sedia koedakoe, Kantaka, le«gkep dengen sèlanja, dan kaoe sendiri poen moesti sedia satoe koeda boeat toeroet bersama-sama.

Tjanna (terkedjoet) : — Tapi, toeankoe, ka manakah kita-orang aken pergi ?

Siddhartha : — Aken hal itoe kaoe nanti dapet taoe sabentar malem. Sekarang djangan madjoeken terlaloe banjak pertanja'an ; djalanken sadja apa jang akoe prentah ; sediaken akoe poenja koeda toenggang, Kantaka, di ini tempat djam doeabelas tengah malem. Inget baek-baek, pegang resia keras, tida boleh ada satoe orang jang taoe dari ini niatan, Tjanna!

Tjanna (menjembah) : — Baek, toeankoe, aken hal itoe toeankoe djangan koeatir. Tapi, toeankoe. . . . .

Siddhartha : — Djangan pikir apa-apa lagi, Tjanna! Akoe soedah bilang, ini perdjalanan tida mengandoeng maksoed laen, hanja boeat menoeloeng manoesia !

Tjanna (menjembah) : — Baek, toeankoe.

Siddhartha : — Inget betoel, djam doeabelas tengah malem kaoe moesti bersedia dan menoenggoe disini.

Tjanna : — Baek, toeankoe (menjembah).

Siddhartha berlaloe. Tjanna berdiri seperti toenggak sambil galeng-goleng kepala.

LAJAR TOEROEN.
Bagian I berachir.


Bagian 2

Bagian II.

Pemandangan: Kamar peradoean dalem astana Wishramwan. Di tengah-tengah kamar, pada tempat jang sedikit tinggi, ada terletak pembaringan jang matjemnja seperti sofa dengen di bagian belakang dan sabelah kanannja, disertaken sèndèran, Jang tertoetoep oleh sprei dan bantal-bantal tersoelam benang emas, di atas mana ada tergantoeng klamboe aloes dengen disertaken roembè roembè berwarna koening emas. Di hadepan pembaringan, dan begitoe poen di mana ampat podjokan dari itoe kamar, ada tergantoeng pelita-pelita dari peroenggoe jang soembonja menjalah, memberi penerangan soerem atas itoe kamar. Di tingkatan sabelah bawah dari itoe pembaringan ada terdapet medja-medja di atas mana ada terletak boeah-boeah, gendi tempat minoeman dan sabaginja, dengen dirias djoega oleh vas dan kembang-kembang. Lantei dari itoe kamar ada digelarin permadani tebel, dan di sabelah depan, dengen terpisah oleh doea trali (lankan) dari marmer jang teroekir, ada tempatnja dajang-dajang jang mendjaga poetri dan poetra makota, dan sekarang, lantaran soedah malem, marika samoea ada rebah dengen njenjak di atas lantei.

Poetri Yashodhara lagi rebah di tempat peradoeon dengen menjoendang di atas bantal soetra, badannja miring ka depan, menghadepin Poetra Rahula jang rebah di sabelahnja. Ia ada pake samatjem kemedja biroe moeda dengen tangan pendek, dan pandjangnja itoe kemedja sampe sainggan loetoet, hingga lengan dan betis kakinja kaliatan njata. Di samping itoe pembaringan, pada betoelan kepala, atas satoe bangkoe pendek, ada berdoedoek Prins Siddhartha jang berpakean lengkep, seperti tertampak di dalem kebon, dengen pake saboek dan pedang tergantoeng disampingnja. Itoe Prins berdoedoek diam dengen tida bergerak seperti lagi tepakoer.

Maski pelita-pelita tjoemah memberi penerangan goerem, itoe tempat peradoean ada dapet tjahaja terang dari sinarnja boelan poernama jang masoek ka sitoe dari trali-trali di atas pajonnja itoe kamar, dan todjoin pada itoe Prins dan Poetri jang lagi berdoedoek dan rebah dengen tida bergerak. Sabentar lagi kaliatan Yashodhara terkedjoet,seperti kena terganggoe oleh saroepa impian jang tida enak, dan kadengeran ia meratap: „Oh !... adoeh !" laloe toetoep moekanja sama satelah tangan.

Siddhartha (sodorin tangan, laloe pegang tangannja poetri): — Ada terdjadi apatah, oh djiwa dari kahidoepankoe ?

Yashodhara {tjioem tangannja Prins): — Oh, toeankoe, aneh sekalih, adinda tida mengarti apa sebabnja, satiap kalih moelai poeles, ada terdenger soeara bisikan. . . . . .

Siddhartha (terkedjoet): — Bisikan ? . . . . apatah katanja itoe bisikan ?

Yashodhara: — Dengen djelas dinda mendenger, seperti orang berkata-kata dengen soeara aloes dan lemah-lemboet, „Temponja soedah sampe ! waktoenja soedah dateng !" Oh, kakanda, adinda merasa takoet, merasa ngeri dan berkoeatir, kaloe-kaloe ini soeara ada mendjadi tanda, jang kita bakal lekas berpisah dari ini doenia dan adinda bakai lekas mati !

Siddhartha: — Oh, tida, djiwakoe ! masalah bisa djadi begitoe !

Yashodhara (menangis sesenggoekan): — Atawa brangkalih adinda aken alamken nasif jang lebih heibat lagi dari-pada kamatian, jaitoe kakandakoe jang aken berlaloe dari ini doenia dengen tinggalken adinda disini saorang diri.....

Siddhartha (berbangkit, tjondongken badan, laloe tjioem djidat istrin ja): — Apakah bidadarikoe pertjaja pada katjinta'an dari kakanda jang selamanja tida aken berobah ?

Yashodhara (mengawasi dengen penoeh katjinta'an) : — Itoelah tida sedikit poen dinda bersangsi, toeankoe.

Siddhartha : — Kapan begitoe, biarlah Bimba Dewi-koe keringin aer matanja dan hiboerken hatinja dengen kapertjaja'an penoeh, bahoea biarpoen apa djoega aken terdjadi antara kita berdoea, itoe tali katjinta'an jang kekel tida nanti terpoetoes. Dinda soedah taoe jang dalem ini beberapa boeian kakanda tida brenti memikirin, tjara bagimana aken menoeloeng pada manoesia dari itoe segala matjem kaseditian dan kasangsara'an jang kakanda telah saksiken. Maka kapan temponja soedah sampe, apa jang aken djadi biarlah djadi. Pikirlah, oh hati djiwakoe! djikaloe kakanda bisa taro kasihan pada orang-orang laen jang tida terkenal, dan bisa toeroet bersedih boeat orang laen poenja kasedihan, bagimana lagi besarnja kanda poenja katjinta'an dan pengharga'an pada Dewi-koe ini, jang penghidoepannja soedah mendjadi satoe dengen penghidoepan kakanda! Begitoelah, oh sinar dari kaberoentoengankoe! dinda ada machloek jang kanda paling tjintaken, jang paling lernah-lemboet, jang paling moelia, dan paling deket dengen hati kakanda, Dindalah ada iboe dari poetrakoe, dinda poenja njawa soedah mendjadi satoe dengen njawakoe, maka djikaloe kanda moesti berpisah soepaja bisa mentjari apa jang kakanda ingin dapetken, pertjajalah, begitoe lekas itoe maksoed soedah kasampean, kakanda nanti dateng kombali aken memberi hiboeran pada adinda.

Yashodhara tjioem tangan Prins, laloe letakken kepala di atas bantal aken tjoba tidoer kembali, samentara Siddhartha doedoek poelah di samping pembaringan, mengawasi dengen roepa koeatir pada itoe Poetri jang tidoernja tida bisa tentrem, badannja sering berkledjet dan sabentar-bentar menarik napas pandjang.

Kadengeran soeara muziek dengen perlahan, Irgoe „Goodnight, Sweetheart!"

Prins Siddhartha komoedian menjanji akenhiboerken istrinja seperti berikoet: Halaman:Mahabhiniskramana.pdf/32 Sa'abisnja Prins Siddharta menjanji, Poetri kaliatan poeles dengen tentrem. Siddharta mengawasin sabentaran, laloe berbangkit, dongak ka atas, mamandang itoe sinar remboelan jang menjorot masoek ka dalem itoe kamar. Salagi ia berdiri bengong, kadengeran Yashodhara berkata sendirian, „Djamnja soedah sampe!" hingga Siddharta terkedjoet, menoleh pada istrinja jang kadapetan lagi poeles, kerna baroesan ia mengigo.

Siddharta (menarik napas) : — Akoe moesti berangkat, sebab sekarang soedah sampe temponja. Oh, adindakoe Yashodhara, kaoe poenja bibir jang manis soedah kaloearken itoe titah jang menjoeroe akoe berangkat aken mentjari obat penawar boeat kasalametannja ini doenia, tapi djoestroe lantaran ini kita-orang aken djadi terpisah. (Mendongak ka atas). Oh, di itoe langit jang begitoe anteng dan soenji, akoe dapet liat berklebat itoe titah, jang menjoeroe akoe lekas berangkat, meninggalken makota karadja'an jang bakal djadi kepoenja'ankoe. Akoe moesti lepasken ini negri jang menoenggoe perentahnja akoe poenja pedang jang berkrédép. Akoe tida maoe doedoekin itoe kreta karadja'an jang roda-rodanja bakal berwarna merah dari darah rahajatnja negri-negri jang akoe bakal taloekin, jang nanti membikin doenia djadi bergontjang lantaran hikajatnja penoeh dengen darah jang akoe bakal toempahken. Sekarang akoe soedah pilih aken indjek ini djalanan dengen hati jang sabar, dengen kaki jang tida bernoda. Iapoenja deboe aken djadi akoe poenja pembaringan ; iapoenja tempat jang paling soenji aken djadi akoe poenja kadiaman ; dan iapoenja benda jang paling rendah aken djadi akoe poenja kawan-kawan, Dengen berpakean tida lebih indah dari kapoenjaannja satoe pengemis, dan dahar sadja apa jang disoegoehken oleh orang jang menaro kasihan, dan menedoeh di lobang-lobang gowa atawa goeboek rombeng di tengah oetan, akoe maoé tjoba aken tjari obat boeat menjemboehken ini doenia poenja penjakit jang beroepa kasangsaraan, kaloe kiranja itoe obat bisa diketemoeken dengen djalan menjingkir dari segala kakaja'an, kabesaran, dan menindes hawa nafsoe.

Yashodhara (sambil tidoer poeles): — Djamnja soedah sampe !

Siddharta (mendjoerah ka djoeroesan istrinja: — Ja, bidadarikoe, maski toeboeh dan pikiranmoe, jang terlipoet sama hawa nafsoe kadoenia'an, tida senang, merasa sedih dan antjoer hati kapan moesti berpisah, tapi kaoe poenja roh bisa mengarti, bisa hargaken akoe poenja maksoed. Ja, sekarang akoe maoe tjoba tjari apa jang doenia sabagitoe lama belon bisa dapetken. Akoe maoe bikin ganggoeannja penjakit, oesia toea dan kamatian, djadi ilang antoepannja boeat mendoekaken pada manoesia. Soenggoe ada harga aken akoe korbanken dirikoe ini boeat kabaekannja bilang ratoes dan riboe millioen manoesia jang soedah ada dan jang bakal dateng. Dengen menoeloeng manoesia akoe poen djadi menoeloeng djoega pada segala binatang dan laen-laen machloek jang seringkalih menanggoeng sakit dari lantaran manoesia poenja kabodoan dan kakedjeman (Mendongak ka atas). Oh, bintang-bintang soeroean jang panggil padakoe, sekarang akoe dateng ! Oh, doenia jang penoeh dengen kasedihan, aken goenamoe akoe bersedia aken lakoeken pengorbanan ! Akoe sekarang letakken ka samping akoe poenja hari moeda, akoe poenja warisan tachta karadja'an, akoe poenja penghidoepan senang, akoe poenja malem malem jang penoeh kasedepan, akoe poenja astana jang berisi kasenangan ! (Menoleh pada Yashodhara). Dan kaoe, dewikoe jang tertjinta ! kaoe poenja pelokan ada lebih berat lagi aken akoe singkirken dari pada jang laen-laen. Tapi akoe moesti tinggalken kaoe, sebab dengen toeloeng ini doenia, kaoe poen aken toeroet tertoeloeng djoega. Maka itoe, oh istrikoe ! poetrakoe! ajahkoe ! dan (poeter badannja)sekalian rahajatkoe ! kaoe samoea moesti toeroet tanggoeng boeat samentara waktoe kasedihan jang timboel dari ini pemisahan, soepaja tjahaja terang bisa lekas pantjarken sinarnja, dan samoea machloek berdjiwa dapet mengenal Dharma. Hatikoe soedah tetep aken berangkat sekarang djoega, dan tida nanti balik kombali sampe apa jang ditjari soedah terdapet, djikaloe kiranja dengen bekerdja keras orang poenja maksoed bisa berhatsil !

Prins Siddhartha sekarang bertindak menghampiri ka depan pembaringan, tinggal berdiri bengong mengawasi istri dan poetranja. Dengen perlahan ia berloetoet, tjioem kakinja itoe poetri, komoedian tjendorongken badannja boeat mengawasi lagi sekalih itoe paras jang tjantik dan iapoenja poetra jang beräda dalem pelokan dari iboenja. Beberapa kalih ia, londjorin tangan seperti maoe angkat itoe baji aken ditjioem, tetapi ini niatan saban-saban ia batalken, dan laloe goleng-goleng kepala seperti membantah pada itoe kainginan. Komoedian ia berdiri diam sambil rangkep kadoea tangannja, seperti orang lagi bersoedjoet di hadepan satoe tempat soetji. Achirnja ia bertindak aken menjingkir. Tapi baroe berdjalan beberapa langka, ia merandek, balik kombali aken mengawasi poelah pada itoe anak dan istri. Dalem pertjoba'an jang kadoea ia bisa bertindak lebih djaoe sampe pada itoe trali jang memisahken itoe pembaringan dengen tempat tidoernja dajang-dajang. Disini ia merandek dan balik badannja.

Siddhartha (mengelah napas): — Ah, boeat selama-lamanja akoe tida nanti rebahken dirikoe disitoe lagi ! Ja, apa boleh boeat — kapentingan doenia, kaselametannja samoea manoesia, ada lebih berharga dari-pada kasenangankoe sendiri.

Tapi disitoe ia merandek. Kakinja seperti tida koeat bertindak lebih djaoe. Achirnja ia balik ka djoeroesan pembaringan, mengawasi lagi sekalih pada paras istri dan poetranja. Pertjoba'annja jang katiga aken berlaloe poen telah gagal, tjoemah sampe di wates itoe trali, dimana ia merandeh dengen aer matanja mengoetj'oer.

Siddhartha (angkat kepala dengen roepa bengis): — Oh, Siddhartha, Siddhartha! mengapatah kaoe djadi begini lemah ? . . . Hei, berlakoelah sabagi satoe pendekar jang gagah berani, jang tida bersangsi aken korbanken segala apa goena kaselametan oemoem. (Poekoel kepalanja sendiri sama tangannja). Djikaloe kaoe tida berani lakoeken pengorbanan, siapakah jang aken toeloeng pada ini doenia ? Kaoe tida aken terpisah dari anak istrimoe boeat selama-lamanja. Kapan maksoedmoe soedah kasampean — kapan kaoe soedah bisa dapetken itoe penerangan jang ditjari — kapan kaoe soedah mendjadi satoe Buddha — kaoe bisa dateng kombali pada marika, boekan tjoemah sabagi soeami dan ajah, tapi djoega sabagi satoe Goeroe dan Djoeroe-selamet, jang aken beriken pada marika kaberoentoengan dan katentreman kekel ! Memanggoet-manggoet). Ja, ja ! akoe moesti kerasken hati ! Maksoed jang besar meminta pengorbanan besar. Sekarang soedah ampirte ngah malem ; akoe tida boleh beräjal lagi.

Siddhartha mendjoerah ka djoeroesan itoe pembaringan dan sekarang ia bisa bertindak meliwatin itoe trali, dan berdjalan liwat ka tempat dimana itoe dajang-dajang sedeng rebah dengen njenjak, laloe merandek, berdiri mengawasi pada marika samoea.

Siddhartha (sasoedah bengong sabentaran dan beberapa kalih mengelah napas) : — Sobat-sobatkoe jang manis ! kaoe selaloe beriken padakoe tida laen dari-pada kasenangan dan kagirangan; akoe soenggoe merasa berat aken berpisah dari kaoe-orang. Tapi djikaloe akoe tida pergi dari sini, tida ada jang nanti bisa bebasken pada kaoe-orang dari kasangsara'annja oesia toea dengen tida ada hiboerannja, dan dari bahajanja kamatian zonder memberi kaoentoengan satoe apa, Sekarang kaoe masih moeda dan tjantjk, seger dan sehat ; tapi lagi beberapa belas taon kaoe poenja roepa dan toeboeh aken berobah. Kapan boenga roos soedah djadi lajoe dan kering, ka manatah perginja iapoenja kaindahan dan kaharoeman ? Kaloe lampoe soedah abis minjaknja, ka manakah linjapnja itoe api jang tadi menjalah terang ? Ini kahidoepan ada sabagi itoe poehoen, jang berpoetjoek dan berboenga di moesim semi, lebet dengen daon-daon dan moelai berpentil di moesim panas, lantes lajoe dan rontok di moesim boewa, dan djadi goendi sama sekalih di moesim dingin. Begitoelah teroes-meneroes sampe achir-achir dateng kampaknja si toekang kajoe atawa angin toefan besar jang membikin ia rebah dengen tida berbangkit lagi! Oh, inilah akoe tida maoe trima maskipoen akoe bisa hidoep dengen penoeh kahormatan dan kamoelia'an ; akoe tida bisa biarin laen orang meratap dalem kagelapan. Dari itoe, selamet tinggal, sobat-sobatkoe ! Kaloe ini kahidoepan ada berharga aken dikorbanin, akoe soeka korbanin aken goena kaoe-orang samoea (Bertindak beberapa langka, dan mendongak ka atas). Oh, sang Malem ! goenakenlah pengaroehmoe dengen sapenoeh-penoehnja atas dajang-dajangkoe ini jang lagi rebah dengen njenjak ; djagalah soepaja, ia orang djangan tersedar sabelonnja akoe berlaloe djaoe dari ini tempat, soepaja marika poenja tangisan dan soeara jang setia, jang bisa tjegah akoe berlaloe, tida bikin niatankoe ini mendjadi gagal. Akoe nanti tjoba tjari djalan jang membikin manoesia terbebas dari segala kasangsaraan ; akoe nanti tjoba dapetken itoe sinar jang tida kataoean, boeat beri penerangan pada manoesia jang berada dalem kagelapan ! (Berlaloe).

LAJAR TOEROEN.

Bagian II berachir.


Bagian 3

Bagian III.

Pemandangan: Seperti Bagian I Itoe taman sekarang diterangin oleh sinarnja remboelan.

Tjanna lagi bersila di tanah dengen mata merem dan melenggoet-lenggoet.

Prins Siddhartha berdjalan masoek ka dalem itoe taman dengen tindakan tjepet dan memandang koelillng seperti koeatir. la tida dapet liat pada Tjanna jang berdoedoek di belakang satoe pot kembang.

Siddhartha (berkata sendirian): — He, aneh, Tjanna tida kaliatan. . . . Tjanna! Tjanna!

Tjanna (terkedjoet, lompat berdiri, menghamperi pada Siddhartha, laloe menjembah sambil bongkokin badan)- Toeankoe !

Siddhartha (dengen soeara perlahan): — Mana Kantaka ?

Tjanna : — Ada di istal, toeankoe !

Siddhrt : — Mengapatah tida dibawa dateng disini ? Apakah kaoe soedah loepa pesenankoe tadi siang? Lekas ambil !

Tjanna : — Itoe koeda soedah siap, soedah dipasangin sèla dan badannja patik soedah gosok sampe bersih dan berkilap. Tetapi, toeankoe, sabelonnja kita-orang berangkat, patik moehoen lebih doeloe — toeankoe, ma'afkenlah ! — patik ingin dapet taoe, apakah hadjat toeankoe jang sabenernja, maka hendak ka loear di waktoe tengah malam begini ? Ka manakah kita aken pergi?

Siddhartha : — Bitjara perlahan sedikit, Tjanna, djangan riboet. Tadi siang akoe toch soedah bilang, maksoedkoe tida laen, hanja aken menoeloeng sekalian manoesia. Ini kalih akoe aken bikin perdjalanan djaoe — amat djaoe !

Tjanna : — Kapan begitoe, toeankoe tida aken kombali dalem tempo jang lekas. . . .

Siddhartha : — Akoe tida bisa bilang boeat berapa lama, sebab akoe tida nanti kombali kapan maksoedkoe belon kasampean, Tjanna !

Tjanna : — Riboe ma'af, toeankoe ! Kapan begitoe patik rasa perloe sekalih toeankoe meminta idzin terlebih dahoeloe pada Sri Baginda. . . .

Siddhartha : — Tida bergoena, Tjanna, kerna ajahkoe soedah pasti tida nanti mengidzinken. Akoe hendak bikin ini perdjalanan dengen tida satoe orang jang taoe, salaennja kaoe sendiri.

Tjanna : — Tapi, toeankoe, kapan maksoed toeankoe sakedar hendak menoeloeng manoesia, di ini negri poen ada sampe banjak orang jang toeankoe bisa toeloeng, traoesah moesti bikin perdjalanan begitoe lama dan djaoe. . . . Disini poen banjak orang sakit, jang miskin, jang kakoerangan makan. . . .

Siddhartha (tersenjoem) : — Itoe pertoeloengan jang akoe niat beriken pada manoesia, Tjanna, boekan beroepa oewang, makanan atawa obat-obatan. Pertoeloengan begitoe matjem ada banjak orang jang bisa kasih. Niatankoe aken menoeloeng dengen beriken pengartian atas djalannja Wet Kabeneran, soepaja marika djadi insjaf apa artinja hidoep, bagimana toedjoeannja, dan sampe di mana achirnja, hingga tida oesah alamken kasangsara'an dan kasedihan teroes-meneroes. Kapan akoe beriken oewang pada orang miskin, itoe oewang sabentaran aken terpake abis, kerna harta doenia tida kekel. Kapan akoe kasih barang makanan pada orang-orang jang lapar, ini hari marika merasa kenjang, laen hari aken lapar kombali. Begitoe poen pertoeloengan pada toeboeh jang sakit, ini hari semboeh dan sehat, besok marika bisa sakit dan merintih-rintih poelah. Itoe samoea pertoeloengan, maski poen baek, sifatnja tjoemah saliwatan dan tida kekel. Tjoemah dengen beriken pengartian, tjara bagimana orang bisa mentjari katentreman dan kabebasan dari segala ganggoean doenia, baroelah bisa dibilang pertoeloengan jang sasoenggoenja berfaedah.

Tjanna : — Kaloe begitoe, boekankah lebih baek toeankoe siarken sadja sekarang itoe peladjaran jang memberi pengartian dan penerangan ? Patik poen ingin aken dapetken itoe, toeankoe ! (menjembah).

Siddhartha (tersenjoem) : — Tapi, Tjanna, boeat sekarang akoe tida bisa memberi peladjaran apa-apa, sebab akoe sendiri poen masih merampa-rimpi dalem kagelapan. Djikaloe akoe memberi pengadjaran sekarang, itoe pakerdja'an pasti aken gagal, seperti saorang boeta hendak toentoen kawan-kawannja jang pitjak. Maka itoe akoe moesti pesgi bikin perdjalanan ka tempat-tempat jang djaoe, aken mentjari goeroe-goeroe jang pande, achli-achli pemikir jang bidjaksana,orang-orang pertapa'an jang soetji, aken beladjar dan minta katerangan tentang soeal-soeal kahidoepan jang soelit, soepaja pengartiankoe sendiri bisa bertambah, bisa dapetken penerangan. Kapan soedah begitoe, baroelah akoe kombali ka ini negri aken menjiarken itoe Dharma, itoe Kabeneran, pada sekalian manoesia.

Tjanna : — Kapan begitoe, toeankoe moesti hidoep dan berlakoe sabagi satoe pendita, boekan sabagi satoe poetra radja.

Siddhartha : — Ja, akoe hendak lepasken akoe poenja hak sabagi achli waris dari ini karadja'an.

Tjanna (terkedjoet dan tepok-tepok dadanja sendiri) : — Helaas, toeankoe jang tertjinta ! Kaloe begitoe, apakah tida bener katerangannja itoe achli-achli noedjoem jang meramalken toeankoe bakal memerentah atas banjak negri-negri besar dalem doenia dan bakal djadi radja dari sekalian radja ? Mengapatah toeankoe bikin terlépas ini doenia, jang penoeh kakaja'an, dari toeankoe poenja genggeman, dan aken gantinja toeankoe hendak ambil mangkoknja satoe pengemis? Bagimanakah toeankoe bisa singkirken diri ka dalem rimba balantara jang sêrêm, sedeng satoe firdaoes jang penoeh kasenangan ada tersedia disini ?

Siddhartha : — Ach, Tjanna, itoe karadja'an jang akoe tjari ada lebih besar dan moelia dari samoea karadja'an doenia. Karadja'an jang akoe bakal berdiriken ada lebih koeat, lebih kekel dan lebih mamoer dari-pada jang diperentah oleh samoea radja-radja, kerna sifatnja tida bisa berobah, tida terganggoe oleh bahaja kabinasa'an dan kamatian. Maka lekaslah kaoe ambil Kantaka !

Tjanna (berloetoet, pelok kakinja Prins) : — Riboe maäf, toeankoe jang termoelia ! Patik moehoen biar apalah kiranja toeankoe pikir dan timbang lagi sampe mateng betoel sabelonnja mengambil ini tindakan. Ingetlah, oh toeankoe! bagimana besarnja kadoeka'an jang aken ditanggoeng oleh ajah toeankoe ! Pikirlah djoega, bagimana heibat kasedihannja banjak orang-orang laen jang pandang pada toeankoe sabagi poesat dari kagirangannja. Kaloe sasoenggoenja maksoed toeankoe dengen ini perdjalanan ada boeat memberi kabaekan bagi manoesia, bagimanakah toeankoe ada tèga hati aken bikin ajah, istri dan sobat-sobat, merasa sanget tjilaka dengen ditinggalken pergi begitoe mendadak ?

Siddhartha (boeka dengen perlahan tangannja Tjanna jang memelok): — Bangoenlah, sobatkoe jang setia, dan dengerlah akoe poenja katerangan. Katjinta'an jang didasarkan boeat goena kasenangan diri sendiri, itoelah ada katjinta'an jang palsoe. Dari sebab akoe poenja katjintaan pada marika boekan berwates atas kasenangan dirikoe sendiri — djoega tida tjoemah berwates boeat kasenangan marika jang bersifat tjoepet — maka akoe moesti berangkat aken mentjari kaselametan goena iaorang dan oentoek samoea manoesia, soepaja akoe bisa oendjoek katjinta'ankoe dengen sapenoeh penoehnja ! Maka djanganlah kaoe bikin terlambat ini perdjalanan penting dengen madjoeken nasehat dan kaberatan, kerna akoe soedah pikir sampe mateng segala apa jang akoe niat lakoeken, dan ini poetoesan tida bisa dirobah lagi !

Tjanna (berbangkit) : — Kaloe begitoe, baeklah, toeankoe !

Tjanna berlaloe, dan tida antara lama soedah kombali lagi sambil toentoen Kantaka jang soedah disélain. Siddhartha samperin itoe koeda, pegang kendalinja dan oesap-oesap kepalanja.

Siddhartha (oesapin djidatnja itoe koeda): — Kantaka! kaoe moesti anterin akoe dalem satoe perdjalanan paling djaoe jang akoe perna lakoeken. lni malem akoe hendak berangkat aken mentjari ilmoe sedjati, dengen tida taoe sampe kapan ini perdjalanan aken berächir, sebab akoe tida aken berenti kapan maksoedkoe belon berhatsil. Berlakoelah dengen gagah dan tida mengenal tjape, Kantaka, soepaja kaoe poen bisa toeroet ambil bagian dalem ini pakerdja'an besar boeat menoeloeng pada doenia. Perdjalanankoe ini boekan boeat manoesia sadja, hanja djoega goena kaselametannja segala machloek sabangsa kaoe jang lantaran tida bisa bitjara, telah tanggoeng segala kasangsara'an dengen tida ada harepan satoe apa. Kaoe tida bisa mengeloeh atawa mengadoe, tida poenja kapinteran aken mentjari pertoeloengan sendiri. Nasifmoe ada bergantoeng sama pri-boedinja manoesia. Kapan banjak orang bertabeat kedjem pada binatang, kaoe aken dipersakiti dengen tida bisa berdaja atawa melawan. Maka kaoe poenja kaberoentoengan ada bergantoeng sama hatsilnja pertjoba'ankoe ini, boeat bikin manoesia mengenal boedi dan kabeneran, serta menaro tjinta kasian pada sekalian machloek berdjiwa. Maka itoe, Kantaka, bawalah toeanmoe ini dengen gagah ka tempat jang hendak ditoedjoe!

Siddhartha laloe naek ka atas belakangnja Kantaka, dan teroes berangkat dengen diikoetin oleh Tjanna.

LAJAR TOEROEN.

Bagian III berachir.


Bagian 4

Bagian IV.

Pemandangan: Tanah pagoenoengan pada tepi soengei Anoma. Di kadjaoean ada kaliatan Himalaya jang poentjak-poentjaknja tertoetoep saldjoe dan pada lampingnja ada penoeh oetan, sedeng di sabelah depan ada boekit-boekit karang dari mana kaliatan aer djatoh jang matjemnja seperti perak. Di sapoeter itoe tempat ada terdapet poehoen-poehoen dan gombolan, di tengah mana ada tertampak djoega boenga-boenga oetan roepa-roepa matjem dan warna. Sinar matahari pagi memaloet itoe tanah pagoenoengan dengen warna koening emas.

Prins Siddhartha lompat toeroen dari koedanja jang tali-moeloetnja ada dipegangin oleh Tjanna. Ia tjioem kepalanja itoe koeda dan tepok-tepok lehernja. Komoedian berdiri memandang ka sapoeter itoe tempat dengen roepa girang dan goembirah.

Siddhartha : — Apakah itoe soengei (mengoendjoek sama tangannja) betoel ada soengei Anoma, Tjanna ?

Tjanna: — Tida salah, toeankoe.

Siddhartha : — Dan ia ada djadi wates dari karadja'annja ajahkoe?

Tjanna : — Dengen sabenernja, toeankoe ; dan sekarang toeankoe bisa menjaksiken bahoea daerah karadja'an dari ajah toeankoe sabenernja boekan ketjil adanja. Maka patik moehoen toeankoe pikir lagi sekalih : apakah tida sajang satoe warisan jang demikian besar dan berharga, toeankoe hendak lepasken?

Siddhartha : — Kapan maksoedkoe telah berhatsil, Tjanna, seloeroeli ini doenia aken mendjadi kapoenja'ankoe.

Tjanna (dengen roepa girang): — Oh, kapan begitoe toeankoe nanti bertachta sabagi radja, satoe maharadja jang paling besar, jang memerentah sekalian radja-radja dalem doenia !

Siddhartha : — Boekan begitoe, Tjanna, Akoe poenja tachta ada berbeda dari kadoedoekannja radja-radja, kerna beräda dalem hatinja manoesia.

Tjanna : — Bertachta dalem hali manoesia . . . . ! (tjelangap seperti bingoeng).

Siddhartha : — Ini soeal boleh djadi tida gampang aken kaoe mengarti, Tjanna, maka akoe rasa lebih baek kita djangan bitjaraken lebih djaoe. Sekarang ada lagi satoe pakerdja'an jang akoe minta kaoe toeloeng oeroesken. Kaoe toenggoe sabentar disini, akoe maoe salin pakean. (Berdjalan masoek dan mengilang diantara poehoen-poehoen dan gombolan.

Tjanna sangkoetin tali kendalinja Kantaka di tjabang satoe poehoen, laloe berdjongkok londjorin kaki seperti orang jang lelah dan tjape. Beberapa kalih ia mengoelèt dan mengoewap.

Siddhartha kaloear dari tengah poepoehoean, dengen pake djoebah koening seperti pendita, kepalanja tida tertoetoep sorban lagi, dan kadoea kakinja terlandjang. Pada tangannja ada sasoesoen pakean karadjaan jang baroesan diboeka, dengen pedang, perhiasan kapala, sorban, iket pinggang, rante-rante leher dan laen-laen perhiasan. Di paling atas dari itoe soesoenan pakean ada terletak iapoenja ramboet jang baroe dipotong, hingga tjoemah katinggalan ramboet pendek di kepalanja.

Tjanna terkedjoet dan ampir terdjengkang ka belakang.

Tjanna (tinggal berdjongkok teroes dengen roepa bingoeng): — Toe-toe-toe-an-koe ! . . . . . toe-toe-toeankoe ! . . . . . . . ah ! oh ! oeh ! . . . . . . ah ! oh ! oeh !

Siddhartha (dengen sabar) : — Disini ada itoe pakerdja'an jang kaoe haroes oeroes. Inilah ada titahkoe jang pengabisan sabagi kaoe poênja toean. Boeat kadepanin antara kaoe dan akoe tida ada perbeda'an apa-apa, katjoeali sabagi goeroe dengen moerid atawa soedara toea dengen soedara moeda.

Tjanna : — Biarpoen toeankoe pandang Tjanna sabagi moerid atawa soedara moeda, patik sendiri ingin tinggal tetep mendjadi toeankoe poenja hamba, jang selamanja bersedia aken mendjoengdjoeng dan mendjalanken segala titah toeankoe.

Siddhartha : — Akoe selaloe hargaken tinggi atas kesetia'anmoe, Tjanna ; tetapi moelai dari ini saät akoe soedah berenti mendjadi satoe poetra makota, dan aken menoentoet kahidoepan sabagi saorang pertapa'an dan penjari kabeneran, jang telah lepasken diri dari segala iketannja kadoenia'an. Maka itoe ini segala pakean indah, sendjata dan barang perhiasan, akoe tida perloe lagi. Akoe poenja ramboet jang pandjang poen akoe soedah potong pendek. Maka pergilah sekarang, Tjanna, bawa pada Kantaka dan ini barang-barang balik ka Kapilawastoe, serahken samoea pada Baginda Radja ajahkoe. Sampeken djoega perkata'ankoe, jang memoehoen agar ajahkoe soeka loepaken pada poetranja ini sampe maksoedkoe telah terkaboel.

Tjanna (menjembah): — Ma'afkenlah, toeankoe. Patik boekan hendak membantah titah toeankoe. Dengen sabener-benernja patik merasa kaberatan sanget aken sampeken ini kabaran pada Sri Baginda ajah toeankoe.

Siddhartha : — Djangan koeatir, Tjanna ; ajahkoe ada satoe radja jang baek dan adil: ia tida nanti hoekoem padamoe.

Tjanna : — Kapan patik moesti dihoekoem, biar poen diboenoeh mati, dengen ichlas hati patik terima. Tetapi jang patik menaro kaberatan adalah boeat menjaksiken besarnja terkedjoet dan doeka tjita jang aken ditanggoeng oleh Sri Baginda djoengdjoengan kita di sa'at patik dateng menjampeken ini kabaran dan pesenan dari toeankoe, jang pastilah aken memoesnaken seloeroeh pengharepan dan kasenangannja, dan brangkalih djoega kasehatannja, Adoeh, toeankoe ! Kapan toeankoe taoe bagimana besar kagirangannja Sri Baginda ajah toeankoe koetika beroleh saorang poetra jang aken mendjadi ahliwaris tachta karadja'an, toeankoe nanti bisa bajangken djoega bagimana heibat itoe poekoelan jang membikin tjita-tjita dan angen-angennja mendjadi antjoer-leboer dan linjap sama sekalih. Inilah, toeankoe, dengen sabener-benernja patik tida tèga hati aken menjaksiken.

Siddhartha : — Tjanna jang baek, perasa'an hatimoe itoe menoendjoekken kaoe poenja tjinta-setia pada ajahkoe, seperti djoega padakoe sendiri. Inilah ada sifat moelia jang satoe waktoe nanti menganter kaoe ka djalan dari kasoetjian, dan alamken djoega kaberkahan doenia. Tetapi, Tjanna, tjinta-setia sadja masih belon tjoekoep aken manoesia dapetken kasampoernaan batin dan kaberoentoengan kekel. Di sabelahnja itoe ia moesti poenjaken djoega kakerasan hati aken lakoeken apa jang bener, dengen tida oesah taro terlaloe banjak perhatian pada kadoeka'an dan kasedihannja orang-orang jang pemandangan dan pikirannja masih terlipoet oleh sang maya. Aken melinjapken itoe matjem kabodoan dari manoesia, aken beriken pada marika penerangan dan kasedaran, maka akoe sekarang lepasken kadoenia'an, tinggalken ajah dan anak-istrikoe, aken tjoba dapetken apa jang laen-laen orang belon pernah tjari atawa pikir, jaitoe ilmoe boeat melepasken manoesia dari segala kadoeka'annja. Tjanna (menjembah): — Baeklah, toeankoe, patik nanti tjoba sampeken ini oetjapan dari toeankoe pada Sri Baginda

Siddharta : — Dan sampèkenlah djoega pada ajahkoe, Tjanna, ini perkata'an : Akoe tida lepasken deradjatkoe sabagi satoe Prins, tapi akoe ingin mendjadi Prins dalem arti jang betoel, didasarken atas pengataoean jang bisa didapat dengen djalan mentjari sendirian di tempat soenji hingga bisa poenjaken itoe sinar penerangan dengen sapenoehnja. Kapan akoe soedah bisa poenjaken itoe, antero doenia aken djadi milikkoe, lantaran akoe soedah berboeat pahala paling besar oentoek sekalian machloek - bilanglah pada ajahkoe — ini doenia aken djadi kapoenja'ankoe dengen berdasar atas akoe poenja katjinta'an padanja. Dari sebab pengharepan manoesia ada bergantoeng pada pakerdja'an dari sasama manoesia djoega, maka akoe sekarang ambil ini tindakan soepaja, dengen menjingkirken diri dari kasenangan doenia, akoe bisa toeloeng doenia poenja kaselametan.

Tjanna (menjembah laloe pelok dan tjioem kakinja Siddhartha) : Kahendak toeankoe patik aken djalanken.

Siddhartha serahken itoe barang-barang samoea di tangannja Tjanna jang menjamboetin sambil berloetoet. Komoedian ia angkat kasih bangoen pada itoe penganter, dan pegang poendaknja.

Siddhartha : — Moelai dari ini sa'at, sasoedah kaoe menjanggoepi aken djalanken titahkoe jang pengabisan, itoe kadoedoekan antara toean dengen hamba akoe hapoesken, dan salandjoetnja kita berdoea ada djadi sabagi soedara. Sekarang selamet tinggal, soedarakoe Tjanna. . . . .! sampe ketemoe lagi !

Siddhartha mendjoerah, balik badannja dan masoek ka dalem oetan, tinggalken Tjanna jang berdiri mengawasi dengen kasemsem seperti linjap akal boedinja.

Tjanna (goleng goleng kepala): — Akoe poenja djoengdjoengan poetra-makota, ada begitoe moelia, begitoe agoeng, begitoe dermawan, begitoe baek hati boedinja, begitoe tetep dan soedjoet toedjoeannja aken mentjari ilmoe sedjati oentoek menjelametken manoesia. Ja, akoe sekarang pertjaja, djikaloe ada orang jang bisa berhatsil dalem ini matjem pertjoba'an, itoe orang tida bisa laen dari akoe poenja djoengdjoengan ini. Ja, akoe pertjaja pasti ichtiarnja itoe aken berhatsil. . . Prins Siddhartha aken mendjadi satoe Buddha, satoe Goeroe Doenia jang aken bertachta dalem hatinja manoesia. (Berpaling dan ambil kendalinja Kantaka). Ach, Kantaka, kapan djoengdjoengan kita kasampean toedjoeannja dan mendjadi satoe Buddha, kaoe dan akoe tida sia-sia soedah menganter padanja dalem perdjalanan begini djaoe. Maski bagimana ketjil dan tida berärti, kita poen soedah toeroet djoega ambil bagian dalem ini pakerdja'an penting oentoek doenia. Maka bergiranglah, Kantaka, biarpoen kita moesti berpisah dari kita poenja djoengdjoengan boeat samentara waktoe. Oh, ja! tadi poetra-makota soedah pandang padakoe sabagi soedara. (Pegang poendaknja itoe koeda). Dan sekarang, Kantaka, akoe poen haroes pandang kaoe sabagi akoe poenja soedara, menoeroet toeladan jang moelia dari kita poenja djoengdjoengan. Marilah, soedarakoe, kita-orang sigrah berdjalan poelang ka iboekota. (Masoek sambil toentoen Kantaka).

LAJAR TOEROEN.
Tamat.

